Hof beslis Derby-Lewis moet op mediese parool vrygelaat wordClive Derby-Lewis Derby-Lewis (79) dien lewenslange tronkstraf uit vir sy aandeel in die sluipmoord op SAKP-leier Chris Hani in April 1993. Sy aansoek om mediese parool is al herhaaldelik afgekeur. Regter Sebly Baqwa het Vrydag in sy uitspraak gesê die voorwaardes van sy parool sal deur Michael Masutha, minister van korrektiewe dienste en justisie, en die mediese paroolraad bepaal word. Dit is met onmiddellike effek. Baqwa het gelas dat die gevangenis teen nie later nie as 5 Junie aan die bevel moet voldoen. Die respondente in die saak is beveel om die koste van die aansoek te betaal. Baqwa het tydens sy uitspraak die onderskeie partye se regsargumente aangehaal oor of Derby-Lewis fase 3b- of fase-4 kanker het en oor of hy berou getoon het vir sy dade. Masutha het op 30 Januarie vanjaar mediese parool aan Derby-Lewis geweier waarna sy regsverteenwoordigers ’n hersieningsaansoek gebring het. Masutha het Derby-Lewis se parool afgekeur aangesien hy volgens hom fase 3-kanker het en dit volgens wet fase 4 moet wees voor mediese parool oorweeg word. Roelof du Plessis, Derby-Lewis se regsverteenwoordiger, het egter in die hof aangevoer dat twee van die drie dokters wat verslag gelewer het, tekens van fase-4 kanker gevind het. Hy het gesê hy nie kan verstaan waarom die derde dokter nie tot dieselfde gevolgtrekking gekom het nie. Du Plessis het ook aangevoer dat Derby-Lewis pogings aangewend het om Hani se weduwee om verskoning te vra maar dat sy dit van die hand gewys het. Derby-Lewis het reeds 21 jaar tronkstraf uitgedien vir sy aandeel in die moord op Hani. News24 Klik hier vir alle vorige berigte oor die saak op Maroela Media.